РЕШЕНИЕ ЗА ИЗПЪЛНЕНИЕ НА КОМИСИЯТА
от 31 юли 2013 година
за изменение на приложение II към Решение 93/195/ЕИО по отношение на образеца на здравен сертификат за повторно въвеждане в Европейския съюз на регистрирани коне за надбягвания, спортни състезания и културни прояви след временен износ за срок, по-кратък от 30 дни
(нотифицирано под номер C(2013) 4850)
(текст от значение за ЕИП)
(2013/416/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2009/156/ЕО на Съвета от 30 ноември 2009 г. относно ветеринарно-санитарните условия, регулиращи движението и вноса от трети страни на еднокопитни животни (1), и по-специално член 19, буква б) от нея,
като има предвид, че:
(1)
С Решение 93/195/ЕИО на Комисията от 2 февруари 1993 г. относно ветеринарно-санитарните условия и ветеринарното сертифициране при повторното въвеждане на регистрирани коне за надбягвания, спортни състезания и културни прояви, след временен износ (2) се установяват редица образци на здравни сертификати за повторно въвеждане в Съюза на регистрирани коне, временно изнасяни за трети държави за участие в конни надбягвания, спортни състезания и културни прояви.
(2)
Образецът на здравен сертификат за повторно въвеждане в Европейския съюз на регистрирани коне за надбягвания, спортни състезания и културни прояви след временен износ за срок, по-кратък от 30 дни, се съдържа в приложение II към посоченото решение.
(3)
С Решение 2007/240/ЕО на Комисията (3) за установяване на нови ветеринарни сертификати за въвеждане на живи животни, сперма, ембриони, яйцеклетки и продукти от животински произход в Общността съгласно, inter alia, Решение 93/195/ЕИО се установява стандартизиран образец на здравния сертификат.
(4)
Необходимо е да се адаптира образецът на здравен сертификат, посочен в приложение II към Решение 93/195/ЕИО, към образеца, предвиден в Решение 2007/240/ЕО.
(5)
Освен това съгласно приложение II към Решение 93/195/ЕИО, изменено с Решение 2010/266/ЕС на Комисията от 30 април 2010 г. за изменение на решения 92/260/ЕИО, 93/195/ЕИО, 93/197/ЕИО и 2004/211/ЕО по отношение на вноса на регистрирани коне от някои части на Китай и за адаптиране на някои наименования на трети страни (4), се изискват някои корекции с цел правна яснота.
(6)
Поради това Решение 93/195/ЕИО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение II към Решение 93/195/ЕИО се заменя с текста на приложението към настоящото решение.
Член 2
За преходен период до 1 октомври 2013 г. държавите членки продължават да разрешават повторното въвеждане в Съюза на регистрирани коне за надбягвания, спортни състезания и културни прояви след временен износ за трети държави за срок, непревишаващ 30 дни, придружени от ветеринарен сертификат, издаден не по-късно от 21 септември 2013 г. в съответствие с образеца, установен в приложение II към Решение 93/195/ЕИО във вида му преди измененията, въведени с настоящото решение.
Член 3
Адресати на настоящото решение са държавите членки.
Съставено в Брюксел на 31 юли 2013 година.